સામાન્ય રીતે મકરસંક્રાં‌તિના પાવન પર્વના દિવસે પતંગ રસિયાઓને ઠંડી સહેવી પડે છે. ધાબા પર પતંગ ચગાવવા ગોઠવાઇ ગયેલા આબાલવૃદ્ધો બેઠો ઠાર તેમજ શીતાગાર પવનોને ટક્કર આપવા તલ-સિંગની ચીકી તેમજ ગરમાગરમ ઊંધિયાનો આસ્વાદ માણે છે. આ વખતે પણ શિયાળાના ઠંડા દિવસનો અનુભવ પતંગ રસિયાઓને ઉત્તરાયણ અને વાસી ઉત્તરાયણે થવાનો છે, જોકે શનિ-રવિની રજાઓનો સુમેળ સધાતો હોઇ લોકો વાસી ઉત્તરાયણને પણ ધમાકેદાર ઊજવશે.